Kegyelem nektek és békesség Istentől, a mi Atyánktól és az Úr Jézus Krisztustól! Ámen

Róm 11, 33-36  
*Ó, Isten gazdagságának, bölcsességének és ismeretének mélysége! Mily megfoghatatlanok az ő ítéletei, és mily kikutathatatlanok az ő útjai!  34Mert „ki értette meg az Úr szándékát, vagy ki lett az ő tanácsadója?  35Vagy ki előlegezett neki, hogy vissza kellene fizetnie?”  36Bizony, őtőle, őáltala és őreá nézve van minden: övé a dicsőség mindörökké. Ámen.*

Mélység és Magasság Gyülekezete!

Talán mindenki érzi már, nem csak a gyerekek és a pedagógusok, hanem a szülők, nagyszülők is, hogy bizony itt az év vége. Ugyan még van egy hét az iskolából is, de mégis, ez már csak a legvége, mondhatni a küszöbön állunk már.   
Mai vasárnapunkkal, pedig valamelyest hasonló érzésünk lehet, itt Szentháromság ünnepén, amivel lezárul tulajdonképpen az egyházi év Krisztus életét mondhatni nyomon követő időszaka. Ez az ünnep – Szentháromság ünnepe, szinte úgy el is tűnik a kiemelt vasárnapok sorából, kicsit valóban olyan, mintha a nagy téma végén, még tartanánk egy összefoglalást, hogy mindenkinek tiszta legyen, hogy miről is tanultunk, illetve beszéltünk eddig. Összefoglalás, tehát akkor jöhet a dolgozat?  
Hát nem, illetve nem teljesen, hanem elvileg az elkövetkező 20+X vasárnap a gyakorlatot célozza meg, hogy ha már megtanultuk, akkor alkalmazzuk is. De most ne szaladjunk előre, maradjunk itt, az összefoglalásnál, a mai ünnepnél, hogy miért is állunk meg erre a hálaadásra és dicsőítésre, hogy hogyan is fog ez nekünk segíteni abban, hogy valóban tudjuk ünnepelni a Szentháromság egy igaz Isten egységét?

Hát, ha már összefoglalás és tanévvége, akkor nyilván a nyár, a meleg, a strandolós, medencézős szezon ugrik be midenkinek. Nem véletlen, hogy azzal, hogy valóban beköszöntött a meleg, rögtön előkerültek a medencék is a kertekben, nálunk is így történt ez.   
Ahogyan pedig állítottuk fel a medencét, felelevenedett bennem, hogy már gyermekként is mennyire szerettem lemerülni a medence aljára.   
Most pedig, az igét olvasva: „*Ó, Isten gazdagságának, bölcsességének és ismeretének mélysége!”* - úgy belém hasított a felismerés, hogy miért is. Mi a jó a mélységben? Mit is kerestem én ott?  
Emberi ész szerint ott nem lehet biztonság, hiszen ott a fizikai szükségleteim, a levegő, nincs biztosítva. És mégis, egészen biztos vagyok benne, hogy a víz mélysége, mégsem csak számomra hordozza a biztonság érzését. Abban a csöndben, megnyugtató ringatásban valahogy hihetetlenül erősen lehet megélni a békességet, a megtartottság nyugalmát, azt, hogy valaki, valami által védve vagyok, biztonságban vagyok.

Van persze erről egy nagyon elemi, ősi tapasztalása mindannyiunknak, ami általában ösztönössé is teszi ezt az érzést, ez a közös tapasztalásunk pedig az anyaméh. Annak a védett, biztonságot, békességet adó állapota, amire nyilván nem emlékszünk tudatosan, de mégis, mind vágyunk rá, úgy összegömbölyödnénk ma is és hagynánk, hogy valaki így vigyázzon, ilyen nagyon közeli módon magához ölelve védjen bennünket.  
Tehát valóban van bennünk egy elemei, ösztönös vágy erre a mélységre. Elmélyülni, biztonságos környezetben, az igazi safe place-ben lenni, és ott csenben igazán megélni ezt, igazán odafigyelni, teljesen átadni magam, teljesen benne lenni, nem csak úgy fél lábbal, egy-egy pillanatra.  
Mint mikor a strandon csak a lábamat lógatom bele, de nem megyek igazából bele a vízbe. Távol tartom magam az alámerüléstől és csak a partról belepacsálok egy kicsit, mert persze azért mégis érzem, hogy szeretném megtapasztalni, de valamiért mégsem merem, mégsem hagyom magamnak igazán.

Meghallgatni az igahirdetést, csak beülni az istenitszteletre, de valójában nem részt venni, nem belemerülni az Istennel való találkozás mélységébe, csak úgy pacsálni egy kicsit a medence szélén, de valójában kívül maradni. Ez ugyanilyen.   
Van egy elemi, ösztönös, mélyen bennem élő vágy, hogy bele tudjak merülni ebbe a kapcsolatban, a hit mélységébe, de valamiért nem hagyom magamnak, hogy megéljem, hogy igazán belesüllyedjek.  
Hadd olvassam fel ismét az alapigénk kezdetét: „*Ó, Isten gazdagságának, bölcsességének és ismeretének mélysége!”* – te vágyakozol belemerülni ebbe a mélységbe?

Pál apostoltól ez egy igazán megkönnyebbült, örömteli felsóhajtás és hálaadás, de te meg tudod tapasztalni ezt a mélységet, ezt az alámerülést meg tudod engedni magadnak a Szentháromság egy Istennel?  
Te mersz, tudsz, akarsz a mélységébe beleereszkedni ennek a kapcsolatnak, a hitnek?

Tudom persze, hogy sokan kifejezetten félnek ettől a mélységtől. Van, aki azt mondja, hogy azért, mert nem tud úszni, van, aki azért, mert nem látja rendesen, hogy pontosan mi is van ott a mélységben. De ezek inkább, vagy csak kifogások, vagy olyan alaptalan félelmek, amiket, ha igazán akarnánk, akkor lenne rá mód, hogy leküzdjük. Ugyanígy a hittel, az istenkapcsolatunkkal is. Igen, lehet, hogy nem tudsz úszni, azaz nem ismered a kereszténységet, nem ismered Krisztust, de mindaddig csak olcsó kifogás, amíg nem teszel semmit azért, hogy megismerd.   
Lehet, hogy félsz a mélység ismeretlenjétől, attól, hogy mivel is szólít meg, talál el téged Isten igéje, hogy mi is van ott a te mélységedben, de van, aki örömmel segít, szeretettel merülne veled, hogy ne félj, hogy ne érezd magad egyedül és bizonytalanul, ahogy elkezdesz süllyedni, csak kérned kellene a segítséget!  
De nem ezek az igazi akadályok. Az akadályunk a merülésre sokkal inkább a csönd, a békesség, a mélységben levő tisztaság, hogy csak te és az Úr vagytok ott. Ott nincs hová bújni, ott nincs kire mutogatni, ott az én bűneim, fájdalmaim, bizonytalanságaim, akár félelmetes kérdéseim mind-mind hangot kaphatnak, mert ott nincs más, ami elnyomná őket. Ott az Isten kegyelme és békessége van és az én békétlenségeim. A mélységben, a lelked mélységében, csendjében ez a két oldal kikerülhetelenül találkozik.

Ez az, amitől sokan félnek, sőt menekülnek. Az ilyen helyre sokszor valóban nem akarunk lemerülni, lesüllyedni, mert tartunk tőle. Nem szörnyektől, hanem önmagunktól, a saját hordozott mélységeinktől.  
De ez nem egy örvénylő mélység, ami leránt, ami magába zár és onnan nem lehet szabadulni! Ez valami egészen más, ez olyan, mint amilyennek Pál apostol leírja: „*Ó, Isten gazdagságának, bölcsességének és ismeretének mélysége!”*.  
Jó példa erre Jónás próféta esete is. Mikor menekülni akar az Isten által rábízott feladattól, elhajózna a messze az ellenkező irányba, aztán végül mégis önként ugrik a vízbe, rábízza magát az Úrra, aki a cethallal leviszi szó szerint a mélységbe, de valójában a lényeg, hogy a saját mélységeibe viszi, segíti le őt Isten.   
Az, hogy, ahogyan olvassuk: a hegyek alapjáig lesüllyed, az arról szól, hogy önmaga legmélyebb, legcsöndesebb lelki alapjáig segít neki Isten lesüllyedni, ezt a pontot segít neki megtalálni.  
És valóban, nem egyedül lesz, nem félelmetes szörnnyel, vagy szörny gyomrában lesz, hanem az Ő mennyei Atyjával lesz, ott találkozik Istennel igazán.   
Ha már Apák Napja van, hadd hozzam ezt a képet is: olyan ez, mint mikor az édesanya pocakjára odateszi az édesapa a kezét és így először találkozik gyermek és az ő édesapja mondhatni fizikailag. Hanggal és egy távoli, falakon túlról jövő, de megtapasztalható érintéssel. Hát ilyen a mi Isten kapcsolatunk is talán elsőre. A mi mennyei Atyánk hangját, azaz az Ő igéjét halljuk és a távolról jövő, de megtapasztalható érintéssel megérezzük az Ő jelenlétét, az Ő gondoskodó szeretetét, az Ő kegyelmét az életünkben.   
Jónásnak, ott a mélységben, ott lenn a nagy „bezártságban”, ott, ami mindenkinek félelmetesnek tűnt, ott lehet végül megtapasztalnia ezt a teljesen felszabadító, megszabadító érzést, az Úr kegyelmét.  
Ott érezte meg, hogy ez az igazi szabadság és erő. Mikor bárhová mehetett a felszínen, mikor eldönthette, hogy jobbra megy, vagy balra fut, akkor csak menekült. Menekült emberektől, menekült Istentől, menekült önmaga elől. Ott fenn, a nagy szabadságban, a félelmek zajában, valójában fogságban volt, és itt lent, a mélységben, ezen csöndes és zárt helyen, végre megtapasztalhatta az Úr szeretetéből fakadó igazi szabadságot és erőt.

Ez a mondat, ez a hálaadó és örömteli felsóhajtás: „*Ó, Isten gazdagságának, bölcsességének és ismeretének mélysége!”* – ez szólhat Pál apostoltól, szólhat a több száz évvel előtte élt Jónástól, vagy a kétezer évvel később élő tőlem és tőled is. Erről a rácsodálkoztásról, erről a mélységben való fellélegzésről, erről a megszabadult örömről szól a Szentháromság ünnepe – hogy meghallottam, megtapasztaltam, megismerhettem az egy Istent, az Ő kegyelmét és bizony rádöbbenek, hogy mennyire hálás vagyok Neki, mert ebben a mélységben és magasságban, az Ő szabadító kegyelmében nagyon jó, sőt mindennél jobb élni.  
Zárásként, vagy inkább mélyítésként és magasba emelésként még hadd osszam meg Lackfi János *Hol kegyelem van, ott kegyelem van* című versének részletét – szívem szerint felolvasnám az egészet, de hosszú, úgyhogy inkább otthoni elolvasásra ajánlom csak:  
*Hol kegyelem van, ott kegyelem van,   
de nem csak a klastromokban, templomokban, az erre elkülönített rezervátumokban,   
hol a hit rézbőrű harcosai ülnek,   
arcukon egy izom sem rezdül meg,   
hol kegyelem van, a kegyelem ott van   
az okozatokban és az ősokokban,   
az egymásra tornyozott raklapokban,   
melyek rácsszerkezetként égre merednek, lecsupaszítva DNS-mélyi rendet,   
a kegyelem itt van meg ott van,   
ahol világrekordot dobtam,   
s ahol az utolsó helyezést elértem,   
Istennél ez is aranyérem,   
mert nem érdemes van nála s érdemetlen,   
a kiérdemelhetetlent osztja nagy tételekben.*

*Hol kegyelem van, a kegyelem ott van   
a tüdőgümő-buborékokban,   
minden harapás levegőben,   
mely elodázza a végenincs időben légszomjunkat, s csordultig tölt élettel,   
jelezve, hogy az a kéz nem engedett el szakadék felett, semmi ágán,   
bármi gyáván menekülünk előle   
bálna gyomrában, ülvén repülőre,   
a kegyelem ott vár már a reptéren   
egy nagy táblával s a mi nevünkkel éppen,   
ott van a hátfájásban, gyógytornában,   
a lépesmézben, a fanyar tormában,   
ott az ételben és a koplalásban,   
az izgalomban, hogy kedvesemet lássam,   
a fájdalomban, hogy hányszor nem szerettek, hogy hányszor néztek képnek avagy keretnek, ott a futásban, ott van az úszásban,   
a rémülten álmodott fulladásban,   
melyből Ő húz ki, Ő ad mesterséges légzést lelkünknek, hisz Ő mindenre képes.*

Szentháromság ünnepén azt kívánom tehát nektek, hogy éljtek meg, tapasztaljátok meg ezt a kegyelmet és ismerjétek meg így az istenkapcsolatotok, a hitetek mélységét és az egy Isten magasságait! Ámen